भारत सरकार

मानव संसाधन विकास मंत्रालय

उच्चतर शिक्षा विभाग

**राज्‍य सभा**

अतारांकित प्रश्‍न संख्‍या : 670

उत्‍तर देने की तारीख : 27 जुलाई, 2015

**कर्णाटक के केन्द्रीय विश्वविद्यालय के लिए बजट आवंटन**

**670. श्री बसावाराज पाटिलः**

क्या मानव संसाधन विकास मंत्री यह बताने की कृपा करेंगे किः

(क) कर्णाटक केन्द्रीय विश्वविद्यालय, कालाबुर्गी के लिए अब तक का बजटीय आवंटन कितना है;

(ख) भौतिक अवसंरचना पर कितना व्यय किया गया;

(ग) क्या कार्य में कोई विलम्ब हुआ था और यदि हां, तो उसके क्या कारण हैं;

(घ) वर्ष 2015 से पहले विश्वविद्यालय में कितने विभाग शुरू होने की संभावना थी; और

(ङ) शेष विभाग कब तक कार्य करना शुरू कर देगा?

**उत्‍तर**

**मानव संसाधन विकास मंत्री**

**(श्रीमती स्‍मृति ज़ूबिन इरानी)**

(क) कर्नाटक केन्द्रीय विश्वविद्यालय के लिए XII योजना में 282.25 करोड़ रूपये आबंटित किए गए हैं।

(ख) भौतिक अवसंरचना पर 198.11 करोड़ रूपये की राशि व्यय की गई।

(ग) जी हां। कार्य में विलम्ब हुआ था। ठेकेदार विश्वविद्यालय परिसर के अन्दर भू-जल की अनुपलब्धता, नदी की रेत की कमी, भू-क्षेत्र से पत्थर/चट्टानों के उत्खनन आदि जैसी कठिनाइयों से उभरने में अक्षम रहें और इनका प्रदर्शन संतोषजनक नहीं था। बाद में ठेके संबंधी प्रावधानों के अनुसार दो ठेकों को समाप्त किया गया और जुर्माना लगाया गया। पुनः ठेका देने सहित इन सभी में काफी समय लगा।

(घ) और (ड.) कर्नाटक केन्द्रीय विश्वविद्यालय के लिए 20 शैक्षणिक विभाग संस्वीकृत किए गए थे जिसमें से 16 कार्यात्मक हैं। विश्वविद्यालय, छात्र समुदाय की आवश्यकताओं के आधार पर शेष विभागों को शुरू करेगा।

\*\*\*\*\*